Document ID: 31991D0426

ΑΠΟΦΑΣΗ ΤΗΣ ΕΠΙΤΡΟΠΗΣ της 22ας Ιουλίου 1991 που καθορίζει τους τρόπους της χρηματοδοτικής συμμετοχής της Κοινότητας στη δημιουργία ενός δικτύου πληροφορικής για τη σύνδεση μεταξύ των κτηνιατρικών αρχών (ΑΝΙΜΟ) (91/426/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), όπως τροποποιήθηκε τελευταία από την οδηγία 91/68/ΕΟΚ (2), και ιδίως το άρθρο 20 παράγραφος 2,
την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα (3), όπως τροποποιήθηκε τελευταία από την απόφαση 91/133/ΕΟΚ (4) και ιδίως το άρθρο 37 παράγραφος 1,
Εκτιμώντας:
ότι, στο πλαίσιο της νέας στρατηγικής σε θέματα κτηνιατρικού ελέγχου για τα ζωντανά ζώα και ορισμένα προϊόντα, είναι απαραίτητη η δημιουργία ενός δικτύου πληροφορικής για τη σύνδεση μεταξύ των κτηνιατρικών αρχών, που στη συνέχεια αποκαλείται "ΑΝΙΜΟ"-
ότι, με την απόφαση 91/398/ΕΟΚ σχετικά με ένα δίκτυο πληροφορικής για τη σύνδεση μεταξύ των κτηνιατρικών αρχών (ΑΝΙΜΟ) (5), η Επιτροπή θέσπισε τις βασικές αρχές για τον καθορισμό της γενικής διάρθρωσης του δικτύου πληροφορικής-
ότι πρέπει να προβλεφθεί η χρηματοδοτική συμμετοχή της Κοινότητας για να διευκολυνθεί η εφαρμογή της νέας στρατηγικής ελέγχων-
ότι τα μέτρα που προβλέπει η παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η χρηματοδοτική συμμετοχή της Κοινότητας για τη δημιουργία ενός δικτύου πληροφορικής για τη σύνδεση μεταξύ των κτηνιατρικών αρχών (ΑΝΙΜΟ) καθορίζεται στο:
- 50 % των δαπανών για τους εξοπλισμούς που αναφέρονται στο άρθρο 2 παράγραφος 2 πρώτη και τρίτη περίπτωση της απόφασης 91/398/ΕΟΚ, με ανώτατο όριο 1 750 Ecu ανά εξοπλιζόμενη μονάδα,
- 50 % των δαπανών για τους εξοπλισμούς που αναφέρονται στο άρθρο 2 παράγραφος 2 δεύτερη και τέταρτη περίπτωση της απόφασης 91/398/ΕΟΚ, με μέγιστο ποσό 250 Ecu ανά εξοπλιζόμενη μονάδα.
2. Η χρηματοδοτική συμμετοχή της Κοινότητας περιορίζεται σε ένα μέγιστο ποσό 2 000 Ecu για ολόκληρο το δίκτυο.
Άρθρο 2
1. Η Επιτροπή επιστρέφει στα κράτη μέλη το ποσό των δαπανών που αναφέρονται στο άρθρο 1, μετά την προσκόμιση των δικαιολογητικών εγγράφων.
2. Οι αρχές των κρατών μελών διαβιβάζουν τα έγγραφα που αναφέρονται στην παράγραφο 1 το αργότερο εντός δώδεκα μηνών από την κοινοποίηση της παρούσας απόφασης.
Άρθρο 3
Η παρούσα απόφαση απευθύνεται στα κράτη μέλη. Βρυξέλλες, 22 Ιουλίου 1991.

Labels: 12
4
15
6